Joko Widodo

Ir. H. Joko Widodo (Jawa: ꦗꦑꦮꦶꦢꦢ: Jaka Widada) (lair ing Surakarta, 21 Juni 1961; umur 63 taun), inggih punika présidhèn Indonésia angka pitu. ingkang njabat wiwit tanggal 20 Oktober 2014. Panjenenganipun kapilih minangka présidhèn sarengan kaliyan Wakil Présidhèn Muhammad Jusuf Kalla wonten ing Pemilu Présidhèn 2014. Saderengipun njabat présidhèn, Joko Widodo njabat dados Gubernur Jakarta awit tanggal 15 Oktober 2012. Panjenenganipun dados gubernur angka 17 ingkang ngasta ing kutha krajan nagari Indhonésia. Panjenenganipun asring dipuntimbali kanthi asma Jokowi (cekakan saking asma Joko Widodo).
Sadèrèngipun ngasta gubernur Jakarta, panjenenganipun ngasta dados Walikutha Surakarta (Sala), Jawa Tengah ngantos kalih periodhe, inggih punika awit 2005 ngantos 2010 lan 2010 ngantos 2015. Nanging nalika nembé ngasta kalih taun ing periodhe kaping kalih punika, Jokowi pikantuk amanah saking bebrayan umum Jakarta kanggé dados pangarsaning DKI Jakarta. Nalika samanten Jokowi dipuncalonaken gubernur DKI Jakarta déning Partai Demokrasi Indonesia Perjuangan (PDIP). Wonten ing pancalonan kasebat, panjenenganipun dipunpasangaken kaliyan Basuki Tjahaja Purnama utawi Ahok.
Panjenenganipun miyos kanthi asma asli Joko Widodo. Nanging nalika taksih aktif ing jagad bisnis mèbel lan gadhah tiyang ingkang tumbas saking Prancis. Tiyang Prancis punika ngraos bingung, amargi nalika tumbas ing Jepara, Semarang, lan Surabaya tansah kepanggih kaliyan tiyang ingkang namanipun Joko. Nalika kepanggih kaliyan Joko Widodo ing Sala, kanggé mbéntenaken saking Jokowi ingkang sanès, tiyang Prancis kalawau paring timbalan Jokowi.
Miyos ing Sala, 21 Juni 1961, saking sarimbit Natamiharja lan Sujiatmi, awit alit Jokowi sampun ngraosaken gesang ingkang sarwa kirang. Sareng kaliyan tiyang sepuh lan tiga sadhèrèk èstri, Jokowi kedah pindhah griya saking satunggal panggénan dhateng panggénan sanès. Panggénan kalawau papanipun ing sapinggiring lèpèn. Amargi boten saged tumbas griya, Natamiharja kapeksa ndhawuhi kulawarganipun pindhah dhateng peken kajeng lan pring Gilingan, ingkang mapan ing sakidulipun lèpèn Kali Anyar. Ing Papan punika Natamiharja miwiti usaha sadéan kajeng.
Awit kathahipun pengalaman ing mangsa mudhanipun, Jokowi saged ngembangaken Sala ingkang sadèrèngipun awon ing tatanan kutha lan manèka panulakan saking masarakat kanggé dipuntertibaken. Jokowi saged ndadosaken Sala dados langkung saé saèngga dados satunggaling kajian saking universitas mancanegari.
Branding kanggé kutha Sala dipunlaksanakaken kanthi nyarujuki slogan kutha Sala (Sala) "Sala: The Spirit of Java". Tindakan saking Joko Widodo punika kalebet progrèsif kanggé ukuran kutha-kutha ing Jawa. Joko Widodo ugi saged ngrélokasi para pedhagang piranti tilas ing Taman Banjarsari kanthi lancar kanggé damel fungsi panggénan taman. Panjenenganipun ugi paring syarat dhateng para invèstor kanggé purun mikiraken kapentingan publik, ngawontenaken komunikasi langsung kaliyan masarakat. Taman Balekambang, ingkang sadèrèngipun boten karumat, déning Jokowi dipundamel taman. Jokowi ugi boten ajrih nulak invèstor ingkang boten sarujuk kaliyan prinsip Jokowi.
Awit taun 2006 kapungkur kutha Surakarta sampun dados anggota Organisasi Kutha-kutha Warisan Donya. Kanthi punika, ing taun salajengipun (2007) Sala dados panggènan Festival Musik Dunia (FMD) ingkang dipunwontenaken ing Benteng Vastenburg. Wontenipun acara punika gadhah misi kanggé nylametaken situs sajarah amargi bètèng kasebat kaancem badhé dipunicalaken kanggé kapentingan bisnis. Taun 2008, Sala dados "tuan rumah" konferènsi Organisasi Kutha-kutha Warisan Donya.
Nalika tanggal 11 Juni 2004, Paku Buwono XII tilar donya tanpa paring wasiat dhateng permaisuri utawi putra makutha, saéngga wonten kadadosan konflik pamanggih antawisipun putra-putranipun PK XII, Sampeyan Dalem Ingkang Sinuwun Kanjeng Susuhunan (SDISKS) Paku Buwono XIII lan Kanjeng Gusti Pangeran Haryo (KGPH) Panembahan Agung Tedjowulan. Sadangunipun pitung taun wonten kalih ratu ingkang dipuntunjuk déning kalih pihak ing satunggal kraton.
Joko Widodo ingkang nyalonaken piyambak minangka Gubernur DKI Jakarta saged menang ing Pilkadha DKI Jakarta kanthi ngliwati prosès pemilu kalih ubengan. Nalika 15 Oktober 2012, Jokowi dipunlantik minangka Gubernur DKI Jakarta.
Agaminipun Joko Widodo punika agami Islam, lan panjenenganipun naté cariyos bilih pisanan tindak haji ing taun 2003, lan tindak ngibadah umrah minimal kaping sekawan. Nanging, nalika pemilihan umum présidhèn 2014 sampun caket, medal manéka warni issu kirang saé ngengingi kaislaman Jokowi, saéngga ing tanggal 24 Mèi 2014 Jokowi mratélakaken bilih, panjenenganipun agaminipun Islam "Islam yang rahmatan lil alamin, Islam yang hidup berketurunan dan berkarya di nagara RI yang memegang teguh UUD 45." ("Islam ingkang rahmatan lil alamin, Islam ingkang gesang ngrembaka lan makarya ing nagara RI ingkang dhedhasar UUD 45.")
Profil dan Biodata Joko Widodo